ΤΟΙ 700 d

Ο TOI-700 d είναι ένας πυκνός, βραχώδης εξωπλανήτης σχεδόν γήινου μεγέθους, ο οποίος περιφέρεται εντός της κατοικήσιμης ζώνης του ερυθρού νάνου TOI-700. Βρίσκεται σε απόσταση περίπου 101,4 ετών φωτός (31,1 pc) από τη Γη, στον αστερισμό του Δορά, και αποτελεί τον εξωτερικότερο από τους τέσσερις επιβεβαιωμένους εξωπλανήτες του συγκεκριμένου άστρου. Πρόκειται για τον πρώτο εξωπλανήτη γήινου μεγέθους στην κατοικήσιμη ζώνη που ανακαλύφθηκε από το διαστημικό τηλεσκόπιο εξωπλανητών Transiting Exoplanet Survey Satellite (TESS).

Ο TOI-700 d περιφέρεται γύρω από το μητρικό του άστρο σε απόσταση 0,161 AU (24.100.000 km) με περίοδο περιφοράς περίπου 37,4 ημέρες και διαθέτει ακτίνα περίπου 1,19 φορές μεγαλύτερη από εκείνη της Γης. Έχει εκτιμηθεί ότι ο πλανήτης δέχεται περίπου το 88% της ακτινοβολιακής ροής που δέχεται η Γη από τον Ήλιο.

Ανακαλύφθηκε στις αρχές του Ιανουαρίου 2020 από το τηλεσκόπιο TESS.

 Φυσικά χαρακτηριστικά 

 Μάζα, ακτίνα και θερμοκρασία 
Ο TOI-700 d είναι ελαφρώς μεγαλύτερος από τη Γη, με ακτίνα περίπου 1,16 . Ωστόσο, είναι σημαντικά πιο ογκώδης, με μάζα περίπου 2,40 M🜨 και πυκνότητα περίπου 8,5 g/cm³. Η υψηλή του πυκνότητα υποδηλώνει μια βραχώδη σύνθεση με υψηλότερο ποσοστό σιδήρου από τη Γη, γεγονός που μπορεί να αποδοθεί σε γιγαντιαία γεγονότα πρόσκρουσης υψηλής ενέργειας κατά τη διάρκεια του σχηματισμού του πλανήτη.

Ο πλανήτης έχει μια θερμοκρασία ισορροπίας περίπου 268,8 K (−4,3 °C, 24,2 °F) και δέχεται το 88% του ηλιοφωτός που δέχεται η Γη από τον Ήλιο. Η θερμοκρασία στην επιφάνεια του είναι πιθανό να είναι υψηλότερη αν διαθέτει ατμόσφαιρα. Υπάρχει μικρή πιθανότητα εκδήλωσης έντονου φαινομένου θερμοκηπίου.

 Μητρικός αστέρας 
Ο TOI-700 είναι ένας ερυθρός νάνος φασματικού τύπου M. Η μάζα και η ακτίνα του αντιστοιχούν περίπουν στο 40% της μάζας και ακτίνας του Ηλίου, ενώ η θερμοκρασία του το 50% της ηλιακής. Ο αστέρας είναι φωτεινός, με χαμηλά επίπεδα αστρικής δραστηριότητας. Στα 11 τμήματα που παρατηρήθηκαν από το τηλεσκόπιο TESS, δεν καταγράφηκε ούτε μία έκλαμψη λευκού φωτός. Ο χαμηλός ρυθμός περιστροφής του άστρου αποτελεί επίσης ένδειξη μειωμένης δραστηριότητας.

 Τροχιά 
Ο πλανήτης TOI-700 περιστρέφεται γύρω από τον αστέρα του με τροχιακή περίοδο 37,42 ημερών. Έχει τροχιακή ακτίνα περίπου 0,161 AU (24,1 εκατ. χλμ.), λιγότερο από το μισό της τροχιακής ακτίνας του Ερμή γύρω από τον Ήλιο στο Ηλιακό Σύστημα. Λαμβάνει περίπου το 88% της αστρικής ροής (stellar flux) της Γης από τον αστέρα του.

 Κατοικησιμότητα 
αριστερά|μικρογραφία|409x409px|Προσομοίωση του πλανητικού συστήματος του TOI-700 (κέντρο) και της κατοικήσιμης ζώνης, με τον πλανήτη d να περιφέρεται εντός του εσωτερικού περιθωρίου.
Ο TOI-700 d περιφέρεται εντός της κατοικήσιμης ζώνης του μητρικού του άστρου ( Κατοικησιμότητα πλαν. συστ. ερυθρών νάνων). Η δυναμική πίεση του ηλιακού ανέμου και η ένταση του διαπλανητικού μαγνητικού πεδίου αναμένεται να είναι παρόμοιες με εκείνες που συναντώνται στη Γη, επομένως η διατήρηση ατμόσφαιρας στον πλανήτη θεωρείται πιθανή. Η παρουσία εκτεταμένου περιβλήματος υδρογόνου/ηλίου στον TOI-700 c δείχνει ότι η εκπομπή υψηλής ενέργειας του άστρου δεν ήταν αρκετή ώστε να αφαιρέσει την ατμόσφαιρά του. Κατά συνέπεια, ο TOI-700 d, ο οποίος δέχεται λιγότερο από το μισό της αστρικής ροής που λαμβάνει ο c, ενδέχεται να έχει κατορθώσει να διατηρήσει μια δευτερογενή ατμόσφαιρα υψηλού μέσου μοριακού βάρους, ακόμη λιγότερο ευάλωτη στη φωτοεξάτμιση.

 Ιστορία και ανακάλυψη 
Ο TOI-700 d ανακαλύφθηκε στις αρχές Ιανουαρίου 2020 από ομάδα αστρονόμων με επικεφαλής την Έμιλι Γκίλμπερτ (Emily Gilbert), χρησιμοποιώντας το διαστημικό τηλεσκόπιο Transiting Exoplanet Survey Satellite (TESS). Πρόκειται για τον πρώτο εξωπλανήτη γήινου μεγέθους εντός της κατοικήσιμης ζώνης που ανακαλύφθηκε από το TESS.
κέντρο|μικρογραφία|300x300εσ|Σύστημα πολλαπλών πλανητών TOI-700 (βίντεο· 3:16) 

 Δείτε επίσης 

 Κατάλογος πιθανώς κατοικήσιμων εξωπλανητών
 Εγγύτατος Κενταύρου b
 TRAPPIST-1e

 Παραπομπές 

 Εξωτερικοί σύνδεσμοι 

 TESS - Επίσημος ιστότοπος 
 Σελίδα επισκόπησης του συστήματος αρχειοθέτησης εξωπλανητών της NASA για τον TOI-700 d 
 ExoFOP TIC 150428135 Ο TOI-700 στον ιστότοπο του Προγράμματος Παρακολούθησης Εξωπλανητών 

Κατηγορία:Δοράς (αστερισμός)
Κατηγορία:Βιοαστρονομία
Κατηγορία:Εξωηλιακοί πλανήτες
Κατηγορία:Εξωπλανητολογία
Κατηγορία:Βραχώδεις πλανήτες